-----------------------------------------------------------------------
  4. การวิจัยและพัฒนา

  -----------------------------------------------------------------------

บริษัท อีโนเว รับเบอร์ (ประเทศไทย) จำกัด (มหาชน) จ้างให้บริษัท ไออาร์ซี (เอเชีย)
รีเสิร์ช จำกัด ซึ่งบริษัทถือหุ้นอยู่ในอัตรา 99.99%
เป็นผู้ดำเนินการทำการวิจัยและพัฒนาการใช้สารโพลีเมอร์ และยาง ธรรมชาติโดยมีผลิตภัณฑ์หลัก3
ประเภท คือ

1. วิจัยและพัฒนาผลิตภัณฑ์ยางนอกรถจักรยานยนต์

2. วิจัยและพัฒนาผลิตภัณฑ์ยางในรถจักรยานยนต์

3. วิจัยและพัฒนาผลิตภัณฑ์ยางเพื่อใช้ในอุตสาหกรรมยานยนต์และอุตสาหกรรมอื่น

สายผลิตภัณฑ์ยางนอก-ยางในรถจักรยานยนต์

ตลอดปี 2546 การวิจัยและพัฒนาได้มุ่งเน้นในการวิจัยและพัฒนา 2 ด้านหลักด้วยกันคือ

การมุ่งเน้นการวิจัยและพัฒนาผลิตภัณฑ์
ที่หลากหลายมากยิ่งขึ้นโดยออกแบบให้สอดคล้องกับความต้องการของลูกค้าในแต่ละตลาด
โดยเฉพาะตลาดต่างประเทศที่ผลิตภัณฑ์ค่อนข้างจะหลากหลายเนื่องจากความต้องการของแต่ละประเทศต่างกันอย่างชัดเจน
นอกจากนี้ตลาดภายในประเทศยังคงมีการพัฒนาผลิตภัณฑ์ใหม่ๆอย่างต่อเนื่องทั้งยางประเภทตลาดทั่วไป
และประเภทใช้สำหรับการแข่งขันโดยเฉพาะซึ่งได้รับการตอบสนองจากผู้ใช้ภายในประเทศเป็นอย่างดี

การมุ่งเน้นในการวิจัยและพัฒนาวัตถุดิบและยางคอมปาวด์ ที่นำมาผลิตเป็นผลิตภัณฑ์ยางนอก –
ยางในเนื่องจากการแข่งขันของการตลาดค่อนข้างรุนแรง
ดังนั้นการพัฒนาเฉพาะผลิตภัณฑ์อย่างเดียวคงไม่เพียงพอจำเป็นต้องมีการวิจัยและพัฒนาวัตถุดิบและยางคอมปาวด์อย่างต่อเนื่อง
ทั้งนี้เพื่อให้มั่นใจว่าการผลิตยางนอก – ยางใน
ของบริษัทสามารถที่จะแข่งขันกับตลาดโลกได้ทั้งราคา และคุณภาพของผลิตภัณฑ์

สายผลิตภัณฑ์ชิ้นส่วนยางอุตสาหกรรม (IRC Elastomer Division)

เป้าหมายของเราคือการมุ่งเน้นในการเป็นผู้นำด้านการวิจัยและพัฒนาผลิตภัณฑ์อย่างต่อเนื่อง
รวมถึงการศึกษาค้นคว้าข้อมูลและนำเทคโนโลยีที่ทันสมัยเข้ามาเพื่อรองรับการแข่งขันในตลาดการค้าที่เปิดกว้างมากขึ้น
มีการเตรียมความพร้อมตลอดเวลาพร้อมทั้งมีการเตรียมหน่วยงานที่จะดูแลด้านการออกแบบเพื่อรองรับการย้ายฐานการพัฒนาผลิตภัณฑ์ภายในประเทศอีกด้วย

โดยปัจจุบันทางบริษัทได้ริเริ่มพัฒนาผลิตภัณฑ์กลุ่มที่มุ่งเน้นการใช้เทคโนโลยีที่สูงขึ้นและความละเอียดสูงขึ้น
โดยวิจัยพัฒนาผลิตภัณฑ์ที่หลากหลายขึ้นรวมถึงการร่วมมือกับลูกค้าเพื่อทำการวิจัยพัฒนาการลดต้นทุนอย่างต่อเนื่อง
(VA&VE Project ) ส่งผลให้ลดต้นทุนของกระบวนการและผลิตภัณฑ์ลงได้

แม้ว่าผู้ประกอบรถยนต์จะมุ่งเน้นคุณภาพของรถยนต์เป็นหลัก
อย่างไรก็ตามสภาวะปัจจุบันประเด็นสิ่งแวดล้อม
ความปลอดภัยและชีวะอนามัยก็ได้เป็นส่วนที่สำคัญต้องคำนึงถึงบริษัทมีนโยบายที่จะทำให้
ชิ้นส่วนที่ผลิตขึ้นส่งผลต่อสภาวะสิ่งแวดล้อมและมนุษย์น้อยที่สุด ดังนั้นการผลิตและเลือกวัตถุดิบจึงต้อง

เลือกใช้อย่างระมัดระวัง ทางบริษัทจึงมีเป้าหมายที่จะนำระบบ ISO14001
มาใช้โดยสาระสำคัญคือมีเป้าหมายที่จะรักษาสิ่งแวดล้อมเป็นหลัก
รวมถึงมีการยกเว้นการใช้สารเคมีตามมาตรฐานEU (Directive 2000/53/EC) เช่น
มีการริเริ่มเลิกการใช้สารประกอบโลหะหนักโดยเปลี่ยนไปใช้สารอื่นแทน
การเลิกใช้สารประกอบพวกตะกั่วไปใช้ สารพวกสารอินทรีย์
ทดแทนหรือการเลือกใช้กาวติดโลหะชนิดที่ไร้สารโลหะหนัก เป็นต้น
นอกจากนี้ยังเป็นการสนองต่อนโยบายบริษัทผู้ผลิตรถยนต์ ซึ่งได้เริ่มคำนึงถึงสิ่งแวดล้อมกันมากขึ้น

ปัจจุบันประเทศไทยได้รับการสนับสนุน และส่งเสริมให้เป็นประเทศที่ผลิตรถยนต์อันดับต้นๆ
ของเอเชียตะวันออกเฉียงใต้ หลายๆ บริษัทผู้ประกอบรถยนต์ และจักรยานยนต์เริ่มก่อตั้ง
ขยายกิจการ หรือ ย้ายฐานการผลิตมายังประเทศไทย
รวมถึงส่วนแผนกวิจัยพัฒนาและส่วนการออกแบบรถยนต์เพื่อจุดประสงค์การออกแบบรถยนต์ให้สอดคล้องการความต้องการผู้บริโภคในภูมิภาคในส่วนของการวิจัยและพัฒนาเองได้ปรับตัวรับสถานการณ์ดังกล่าว
โดยการเพิ่มศักยภาพด้านการออกแบบโดยเพิ่มระบบซอฟแวร์ที่สามารถอ่านแบบจากลูกค้าได้โดยตรง
รวมถึงการส่งแบบชิ้นส่วนเพื่อสั่งทำแม่พิมพ์ได้โดยตรง
อีกทั้งเรายังมีส่วนการพัฒนาและผลิตแม่พิมพ์เองทำให้การพัฒนาชิ้นส่วนร่วมกับลูกค้าสามารถทำได้ระดับหนึ่ง
การใช้ระบบรับส่งแบบกับทางลูกค้าด้วยระบบ Network เป็นต้น